Rijeka, 19. kolovoza 2020.g.

**OBJAVA ZA MEDIJE**

**SUVREMENI UMJETNIČKI RADOVI O KONCEPTU VODE KAO POVEZNICE ČOVJEČANSTVA**

**NA DIGITALNOJ IZLOŽBI *WATERGATE***

**OSTRALE – bijenale suvremene umjetnosti iz Dresedena, u sklopu projekta Rijeka 2020 – Europska prijestolnica kulture, na svojim je web stranicama objavio digitalnu izložbu *Watergate* koja predstavlja 53 umjetnička rada koji progovaraju o konceptu vode kao poveznici čovječanstva.**

**Suvremena umjetnička djela predstavljena na ovoj digitalnoj izložbi, koja se do 10. listopada 2020.g. može razgledati na web stranici** [**ostrale.de**](https://www.ostrale.de/en/OUT-of-OSTRALE/OUT-of-OSTRALE-O20-Rijeka.html)**, trebala su biti izložena u napuštenim skladišnim prostorima INA-e na riječkoj Mlaci, no izložba se predstavlja u digitalnom obliku zbog epidemioloških mjera koje su bile na snazi tijekom proljeća kada njezina produkcija u Rijeci nije bila moguća.**

Kustosku koncepciju izložbe pripremili su **Syowia Kyambi**, **Antka Hofmann**, **Toni Sant** te **Andrea Hilger, umjetnička direktorica OSTRALE** koja u predgovoru naglašava kako je **selekcija radova iskaz refleksija o vodi kao prolazu, koji istovremeno služi kao poveznica gradova i kultura, kao sredstvo migracija i kretanja, kao dominantni oslonac globalnog gospodarstva i trgovine te kao neizbježni i temeljni uvjet života i povjesnog razvoja ljudskih naselja.**

Industrija je u Rijeci bila nerasikidivo povezana s lučkom infrastrukturom, pri čemu su se dva sektora međusobno poticala i omugćavala uzajmni rast. U vremenu novih globalnih raspodjela industrijske proizvodnje i kao posljedica domaćih političkih i gospodarskih tendencija, rafinerija u Rijeci više ne zauzima središnje obalno područje kao aktivna industrija. U očekivanju nekih novih rješenja za prostor rafinerije na Mlaci OSTRALE je trebao održati izložbu upravo u prostoru koji se temeljio na poveznici s morem, odnosno vodom, a *Watergate* je trebao biti dodatni poticaj za refleksiju o pitanjima vode, rada i migracija, pa i o budućnosti prostora u kojem se nalazi, kao i šireg obalnog pojasa Rijeke.

OSTRALE, u suradnji s RIJEKA 2020, predstavlja ovaj digitalni oblik izložbe kao uvid u same radove, ali i kao pokazatelj važnosti održavanja suradničkih odnosa unatoč preprekama i izazovima s kojima se u novonastalim okolnostima svi suočavaju.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42